Sachalinska wišnja

Sachalinska wišnja (Prunus sargentii) je kerk abo štom ze swójby róžowych rostlinow (Rosaceae).

 Wopis 
Sachalinska wišnja je kerk abo štom, kotryž docpěje wysokosć wot 6 hač do 10 (25) m. Rostlina je čućiwa přećiwo poćeženju powětra, ale zymokruta.

Skora je kastanijowa.

 Łopjena 
Dołhojte, wótre, dwójce rězane łopjena docpěja dołhosć wot 7 hač do 12 cm. Jich nazymske barbjenje je oranžowe abo (šarlach)čerwjene.

 Kćenja 
Kćěje srjedź nalěta, wot apryla hač do meje. Róžojte kćenja njesu ćmowe próškowe łopješka. Wone so před łopjenami jewja, docpěja přeměr wot hač do 4 cm a steja po dwěmaj hač po pjećoch we wokołkach.

 Płody 
Płody su błyšćace a njejědźne. Wone docpěja tołstosć wot něhdźe 1 cm.

 Stejnišćo 
Wona so jako pyšna drjewina w parkach a wulkich zahrodach plahuje. Ma radšo čerstwe hač włóžne, hłubokosahace, wutkate, wapnite pódy.

 Rozšěrjenje 
Rostlina je domjaca w Japanskej, Korejskej a wuchodnej Siberiskej.

 Žórła 
 Botanica, Bäume und Sträucher, Über 2000 Pflanzenporträts, ISBN 978-3-8331-4467-7, strona 686 
 Mayer, Schwegler: Welcher Baum ist das?, Bäume, Sträucher, Ziergehölze, ISBN 978-3-440-11273-1, strona 172